B ทุ่ม 30 ลบ. ซื้อหุ้น “มูนช็อต เวนเจอร์ฯ” 12% หวังนำเทคโนฯต่อยอดธุรกิจดันรายได้โตแกร่ง
B ทุ่ม 30 ลบ. ซื้อหุ้น "มูนช็อต เวนเจอร์ฯ" 12% หวังนำเทคโนฯต่อยอดธุรกิจดันรายได้โตแกร่ง
7 ธ.ค. 2561

บริษัท บี จิสติกส์ จำกัด (มหาชน) หรือ B เปิดเผยว่า เมื่อวานนี้ (6 ธ.ค.) บริษัทได้เข้าลงทุนผ่านการซื้อหุ้นสามัญเพิ่มทุนในบริษัท มูนช็อต เวนเจอร์ แคปปิตอล จำกัด (มูนช็อต) จำนวน 300,000 หุ้น ราคาหุ้นละ 100 บาท รวมเป็นเงิน 30 ล้านบาท ซึ่งราคาดังกล่าวเป็นราคาพาร์
โดยวัตถุประสงค์ในการลงทุนใน มูนช็อต เป็นการต่อยอดทางธุรกิจ ที่จะทำให้บริษัท มีเทคโนโลยีที่สามารถนำมาใช้ในการเพิ่มศักยภาพขององค์กร ในการเพิ่มรายได้ และลดต้นทุน ในการประกอบธุรกิจ ตลอดจนการพัฒนากระบวนการทำงานภายในองค์กรให้มีความได้เปรียบในเชิงการค้า
อีกทั้ง การลงทุนครั้งนี้ ยังจะสามารถสร้างผลตอบแทนจากการลงทุนในอนาคต และยังเป็นการเปิดโอกาสให้บริษัทสามารถสร้างธุรกิจใหม่ๆ ที่มีศักยภาพในการเติบโตสูงเพิ่มขึ้นอีกด้วย
สำหรับมูนช็อต ดำเนินธุรกิจประเภทธุรกิจร่วมทุน โดยมีทุนจดทะเบียน 2.5 ล้านหุ้น พาร์หุ้นละ 100 บาท คิดเป็นทุนชำระแล้ว 250 ล้านบาท โดยภายหลังการเข้าซื้อหุ้นครั้งนี้จะทำให้มูนช็อต มีผู้ถือหุ้นประกอบด้วย บริษํท อีเอ็มซี จำกัด (มหาชน) หรือ EMC สัดส่วน 40%, บริษัท ธนวรินทร์ จำกัด ถือหุ้น 40% และ B ถือหุ้น 12%